
Dr. Ing. Gheorghe Ciuhandu
Referat

privind aprobarea Documentaţiei de Avizare a lucrărilor de intervenţie nr. 1536.07.01/ 04.2011 şi a Analizei cost- beneficiu " elaborate de către SC Subcontrol SRL în vederea realizării obiectivului de investiţii “Reabilitarea Centrului de Zi pentru Copii cu Dizabilităţi Podul Lung Timişoara" 
Serviciul Centrul de zi pentru copii cu dizabilităţi Podul Lung funcţionează în cadrul Direcţiei de Asistenţă Socială Comunitară a Municipiului Timişoara în baza Hotărârii Consiliului Local al Municipiului Timişoara nr. 298/27.06.2006, începând cu data de 01.08.2006, prin reorganizarea Centrului de Zi Podul Lung, iar prin Decizia nr. 233/24.11.2009, Comisia de Acreditare a Furnizorilor de Servicii sociale Timiş a acreditat Direcţia de Asistenţă Socială Comunitară – Serviciul Centrul de Zi pentru Copii cu dizabilităţi Podul Lung pe tipul de servicii.
Serviciul funcţionează pe str. Cornelia Sălceanu nr. 17, într-o clădire construită de către Trustul de Construcţii şi Montaj Timişoara în anul 1973, cu destinaţia de creşă, în regie proprie, clădire în care au început să funcţioneze ulterior patru instituţii: Societatea Română Speranţa, Grădiniţa nr. 45 PP, Centrul de Resurse şi Asistenţă Educaţională Speranţa şi începând cu anul 1992, instituţia subordonată în prezent Consiliului Local – Serviciul Centrul de Zi pentru copii cu dizabilităţi Podul Lung.
De-a lungul timpului s-a constatat o nevoie crescută de servicii de zi pentru copiii cu dizabilităţi având domiciliul  în municipiul Timişoara, Serviciul Centrul de Zi pentru Copii cu Dizabilităţi, Podul Lung fiind singura instituţie de acest gen a autorităţilor locale. Cerinţele rigide ale învăţământului românesc, intoleranţa comunităţii faţă de semenii care sunt altfel decât majoritatea şi nevoia copiilor cu dizabilităţi de colectivitate şi servicii destinate limitării handicapului lor, stau la baza necesităţii de extindere a serviciilor oferite în prezent.

Scopul Serviciului Centrul de Zi pentru copii cu dizabilităţi Podul Lung, ca serviciu primar, îl constituie prevenirea sau limitarea unor situaţii de dificultate ori vulnerabilitate, care pot duce la marginalizare sau excluziune socială, conform OG nr. 68/2003 privind serviciile sociale. Astfel, Centrul identifică şi evaluează situaţiile care impun acordarea de servicii şi pentru prevenirea separării copilului de familia sa, elaborează documentaţia necesară pentru acordarea serviciilor şi acordă aceste servicii în condiţiile legii, asigura şi urmăreşte  aplicarea măsurilor de prevenire şi combatere a violenţei în familie.
În prezent, Serviciul Centrul de Zi pentru copii cu dizabilităţi Podul Lung se confruntă cu problema spaţiului insuficient pentru desfăşurarea activităţilor din grupe şi a terapiilor individuale. Existenţa unei dizabilităţi în cazul fiecărui beneficiar al centrului impune asistarea atentă şi supravegherea din partea adultului, ceea ce înseamnă de cele mai multe ori munca individuală a unui adult la un copil. De asemenea, dependenţa multora dintre copii de un fotoliu rulant solicită spaţiu suplimentar care trebuie alocat copilului cu dizabilităţi în cadrul centrului. În acest sens se consideră necesare şi oportune lucrări vizând reabilitarea spaţiului existent, modernizarea şi echiparea infrastructurii clădirii în care îşi desfăşoară activitatea Serviciul Centrul de Zi pentru copii cu dizabilităţi Podul Lung, lucrări ce presupun o alocare importantă de fonduri.

În acest context, în urma procedurii legale, a fost atribuită elaborarea documentaţiei tehnico-economice pentru obiectivul de investiţii “Reabilitarea Centrului de Zi pentru Copii cu Dizabilităţi Podul Lung Timişoara" către firma S.C. Subcontrol S.R.L, în baza contractului de prestări servicii nr. 136/30.07.2010.
Contractul a fost încheiat în vederea elaborării unei documentaţii care să  stea la baza accesării de fonduri nerambursabile în cadrul POR 2007-2013, Axa prioritară 1 – „Sprijinirea dezvoltării durabile a oraşelor poli urbani de creştere” Domeniul major de intervenţie 1.1 – „Planuri integrate de dezvoltare urbană”, Sub-domeniul: „Poli de creştere” pentru realizarea, iar prestaţia constă din: a) Documentaţie de avizare a lucrărilor de intervenţie; b) Analiza cost beneficiu; c)Cerere de finanţare; d) Proiect tehnic şi e) Detalii de execuţie.

Având în vedere cele expuse mai sus, şi cunoscând  faptul că documentaţia de avizare a lucrărilor de intervenţii împreună cu analiza cost beneficiu elaborate de către  S.C. Subcontrol SRL, în baza Contractului de Prestare de Servicii nr. 136/30.07.2010, constituie  etapa primordială în derularea investiţiei, 
Propunem spre aprobare:

- aprobarea Documentaţiei de Avizare a Lucrărilor de Intervenţie şi Analizei cost – beneficiu elaborate de către S.C. Subcontrol S.R.L.  în vederea realizării obiectivului de investiţii “Reabilitarea Centrului de Zi pentru Copii cu Dizabilităţi Podul Lung Timişoara", cu principalii indicatori tehnico-economici prevăzuţi în Anexa.

